Minister maan teen onwettige grondbesetting | Netwerk24
Minister maan teen onwettige grondbesetting
Deur Llewellyn Prince 11 Mei 2018 09:43
Suid-Afrikaners moet hulle daarvan weerhou om grond landwyd onwettig te beset al is hulle desperaat om grond te bekom.
Dit was Vrydagoggend die pleidooi deur Maite Nkoana-Mashabane, minister van landelike ontwikkeling en grondhervorming, aan onwettige grondbesetters toe sy die media in die parlement toegespreek het. Sy sou later in die dag haar departement se begrotingsrede lewer.
Volgens Nkoana-Mashabane steun haar departement ten volle die ANC se resolusie oor die onteiening van grond sonder vergoeding.
"Ons het egter die afgelope ruk die landwye onwettige besetting van grond gesien. Ons doen 'n beroep op ons mense om op te hou met hierdie onwettighede. Ons verwerp hierdie optrede ten sterkste.
"Mense is verstaanbaar desperaat om grond in die hande te kry. Hulle moet egter geduldig wees en wag vir die huidige regeringsprosesse (soos die parlement se openbare konsultasieprosesse om die Grondwet te wysig om die onteiening van grond sonder vergoeding moontlik te maak).
"Die regering is net so ongeduldig om grond aan ons mense terug te gee, maar ons moet die grondwetlike prosesse volg," het sy gesê.